钦定古今图书集成/明伦汇编/官常典/第764卷 > 《与徐陵请王琳首书》陈朱玚
## 钦定古今图书集成/明伦汇编/官常典/第764卷 > 《与徐陵请王琳首书》陈朱玚

窃以朝市迁贸，时传骨鲠之风；历运推移，间表忠贞之迹。故《典午》将灭，徐广为晋家遗老；当涂已谢，马孚
称魏室忠臣。用能播美前书，垂名后世。梁故建宁公
琳，洛滨馀胄，沂州旧族，立功代邸，效绩中朝。当离乱
之辰，总藩伯之任。尔乃轻躬殉主，以身许国，实追美
于往彦，信踵武于前修。而天厌梁德，尚思匡救，虽继
包胥之念，终遘苌弘之眚。洎王业光启，鼎祚有归。于
是远迹山东，寄命河北，虽经旅臣之叹，犹怀客卿之
礼。感兹知己，志此捐躯，至使身殁九原，头行万里。诚
复马革裹尸，遂其平生之志；原野暴体，全彼人臣之
节。然身首异处，有足悲者，封树靡立，良可怆焉。玚早
簉末僚，预参下席，荷公之吐握，感君之知遇。是用沾
巾拭袂，痛可识之颜；回肠疾首，切犹生之面。伏惟圣
恩博厚，明诏爰发，赦王经之哭，许田横之葬。玚虽刍
贱，窃亦有心。琳往莅寿阳，颇存遗爱；曾游江左，非无
旧德。比肩东阁之吏，继踵西园之宾。愿归元彼境，还
茔窀穸庶。孤坟既筑，或飞衔土之燕；丰碑式树，时啮
堕泪之民。近故旧王绾等已有论牒，仰蒙制议，不遂
所陈。昔廉公告逝，即淝川而建茔域；孙叔云亡，仍芍
陂而植楸槚。由此言之，抑有前例。不使寿春城下，惟
传报葛之人；沧州岛上，独有悲田之士。昧死陈祈，伏
待刑宪。